
Könyvünkben különféle rovarokat mutatunk be, amelyek ma 
- korszerű felfogás szerint — nyolc rovarrendbe tartoznak. A 
könyv címe így nem fedheti a teljes tartalmat: három rovarren- 
det emeltünk ki: a szitakötőket, a kérészeket és a recésszárnyúak 
képviselőjeként a hangyalesőket. 

Rovarjaink nagyobbrészt ragadozó életmódot folytatnak, vagyis 
a táplálékláncban ők nem a növényeket fogyasztó második lánc- 
szemet, hanem a más rovarokat és egyéb apró állatokat fogyasztó 
harmadik láncszemet jelentik. Ezért , hasznosként" szoktuk őket 
emlegetni, bár a szitakötők nagy termetű lárvái az apró halivadék 
pusztításával károkat is okozhatnak. 

Haszon, kár - emberközpontú fogalmak. Helyesebb, ha úgy 
tekintjük vadászó rovarjainkat, mintha a rovarvilág gepárdjai 
vagy oroszlánjai volnának. Miként ezek a nagyragadozók — ugyan- 
úgy ezek a rovarok is az életközösségekben szabályozó tevékenysé- 
get folytatnak ; az élősdiekkel (parazita) együtt a növényevő rova- 
rok népességrobbanását természetes módon meggátolják, nem- 
csak az erdőkben és a mezőkön, hanem a mezőgazdasági terüle- 
teken is. Természetvédelmi törvényeink sajnos csak keveset óvnak 
közülük. Nem is ér sokat rendeletekkel szabályozott védelmük 
élőhelyeik megmentése nélkül. Élőhelyeik védelme pedig egyben 
az ember önvédelme is. 

Tábláink egy részén az ábrázolt rovaroknak csak egyik szárnyát 
terítettük ki, a másik szárnyukat természetes tartásban, testük 
mellett ábrázoltuk. Ilyen felemás helyzet a valóságban nem létezik ; 
mi arra törekedtünk, hogy egyfelől az olvasó a szárnyakon a rész- 
leteket megfigyelhesse, másfelől megismerje az ábrázolt rovar ter- 
mészetes tartását is. Könyvünk ábrái mind eredetiek, a természet 
után készültek. 


I. tábla 


SZITAKÖTŐK (ODONATA) 


Zömmel nagy termetű, erős alkatú, jól repülő rovarok. Két alrend- 
jükbe, az egyező szárnyúak (Zygoptera) és a különböző szárnyúak 
(Anisoptera) alrendjébe egymástól sok tekintetben eltérő fajokat 
sorolnak. Az előbbiek törékenyek, lassúbb röptű, részben színes 
szárnyú rovarok. Az utóbbiak erős testűek és izomzatúak, a repülés 
mesterei, a , rovarvilág légi cirkálói". A szitakötők lárvái a vízben él- 
nek. Mind a kifejlett rovarok : az imágók, mind a lárvák ragadozók. 

A Zygoptera alrend fajaira jellemző, hogy két pár szárnyuk al- 
kata, mérete és színezete egymáshoz hasonló. Röptük libegésszerű, 
tenyészőhelyük környékét nemigen hagyják el. Tarka ékszerekként 
csillognak a patakok vizei felett. Lárváik potrohvégén három, levél 
alakú trachea-kopoltyút láthatunk, ezekkel lélegzenek. Az I. és II. 
táblán Zygoptera-fajokat mutatunk be. 


1-2. Kisasszony-szitakötő (Agrion virgo). Hím: ó és nőstény: ? 
példány. Testhossza 45-50 mm. Európában és Észak-Ázsiában 
elterjedt faj. Hazánkban a hegy- és dombvidéki patakok környé- 
kén májustól augusztusig repül. A hím szárnyfelületének nagyobb 
része fémfényű sötétkék vagy zöldesbarna, a nőstény szárnyai bar- 
nák. A lárva a hegyvidékeink sebesen folyó patakjaiban él, és gya- 
kori az ilyen oxigénben dús, áramló vizekben. 


3—4. Sávos szitakötő (Agrion splendens). (d és ?.) Testhossza 
45-50 mm. Európában, Észak-Afrikában és Elő-Ázsiában elterjedt 
faj, Magyarországon mindenfelé megtalálható. Az előző fajnál 
sokkal gyakoribb, a lassan folyó patakok, vízlevezető árkok men- 
tén május és augusztus között repül. A hím szárnyán nagy sötét- 
kék vagy sötétzöld sáv van, a nőstény fémfényű zöld. Lárvája 
az előző fajjal ellentétben lassú folyású patakok, vizesárkok lakó- 
ja, helyenként gyakori. 


4 


II. tábla 


1. Tavi rabló (Lestes virens). Testhossza 35-40 mm. Mediterrán 
faj, hazánkban állóvizek környékén gyakori. Közepes termetű, 
gyenge testalkatú rovar. Teste fémfényű zöld, az idősebb hímek 
tora és két utolsó potrohszelvénye kékesen hamvas, Szárnyjegye 
nagy, téglalap alakú, az idősebb példányoké vörösbarna, a fiata- 
labbaké világossárga. A lárva lábai vékonyak, feje széles, szemei 
előreállnak, szárnyhüvelyei keskenyek, párhuzamosak. Sekély 
állóvizek sűrű növényzetében találunk rá. 


2. Levéllábú szitakötő (Platyenemis pennipes). Testhossza 35—40 
mm. Európa nagy részén és Elő-Ázsiában honos faj, Magyaror- 
szágon általánosan elterjedt és gyakori. Közepes termetű, gyenge 
testalkatú állat. A hím világoskék alapon fekete mintázatú, a nős- 
tény barnássárga vagy zöldes és fekete. Magyar nevét második 
és harmadik pár lábának széles lábszáráról kapta. A lárva csápjai 
és lábai hosszúak, trachea-kopoltyúi nagyok, foltosak. Állóvize- 
inkben mindenfelé megtalálható. 


3. Kéksávos légivadász (Enallagma cyathigerum). Közepes termetű, 
testhossza 30-35 mm. Európában és Kisázsiában honos faj, ha- 
zánkban általánosan elterjedt. A hím fején és torán világoskék 
foltok vannak. Potrohának alapszíne világoskék, a hímen keve- 
sebb, a nőstényen több fekete mintázattal. Lárvája karcsú termetű, 
mindegyik lábán 1-1 sötét harántsáv látható. Feje széles, szárny- 
hüvelyei keskenyek, trachea-kopoltyúi rövidek. Nagyobb állóvi- 
zekben, tavakban él. 


4. Szép légivadász (Coenagrion puella). Testhossza 30-35 mm. Eu- 
rópában, Észak-Afrikában és Elő-Ázsiában honos faj, Magyaror- 
szágon általánosan elterjedt. Tora fekete, két világoskék hosszanti 
sávval, potrohának színezete fekete és kék. Lárvája karcsú, feje 
nagy, szemei elállóak, lábai hosszúak, vékonyak. Tavakban, mo- 
csarakban, vizcsárkokban és lassú folyású patakokban közönséges. 

IN. tábla 


Az Anisoptera alrend (különböző szárnyúak) fajainak két pár 
szárnya egymástól eltérő alkatú. Az elülső szárnyak elkeskenyed- 
nek a tövüknél, a hátulsó szárnyak töve pedig előrefelé keskenye- 
dik. Röptük gyors, határozott; tenyészőhelyüktől igen messzire, 
esetenként több száz kilométer távolságra is elkalandoznak. A fa- 
jok száma meghaladja a Zygoptera-alrend fajszámát. Míg a Zygop- 
terák ülő rovarokra vadásznak, addig az Anisopterák röptükben 
fogják el zsákmányukat. Lárváik végbélkopoltyúval lélegzenek. 
Minden rovart felfalnak, amit csak el tudnak kapni! A III-VII. 
táblákon Amnisoptera fajokat mutatunk be. 


1. Feketelábú szitakötő (Gomphus vulgatissiímus). Testhossza 
45-50 mm. Európai faj, hazánkban sokfelé előfordul, de sehol 
sem gyakori. Májusban és júniusban repül. Tora és potroha sár- 
gán-feketén sávozott, lábai feketék. Lárvája zömök, teste szőrös. 
Potrohszelvényei foltokkal tarkítottak. Hideg vizű patakokban él. 


2. Erdei szitakötő (Ophiogomphus serpentinus). Testhossza 45-55 
mm. Közép- és Kelet-Európában, valamint Ázsiában honos faj; 
Magyarország hegyvidékein, erdei patakok mentén csak kevés 
példányban került elő. Testének színe zöld, rajzolata fekete. 
A lárva teste zömök, lábai hosszúak, potroha széles. A potroh- 
szelvények hátán kétoldalt világos foltsorok húzódnak. Kifejletten 
31-32 mm hosszú. Hegyi patakokban él. 


3. Szőrös szitakötő (Brachytron hafniense). Testhossza 45—55 mm. 
Európában és Kisázsiában honos faj, hazánkban általánosan el- 
terjedt. Májustól júliusig repül. Teste erősen szőrös, alapszíne 
barna, a hímen kékeszöld vagy kék, a nőstényen sárga foltokkal. 
Lárvája karcsú, tora széles, potroha hosszú, szárnyhüvelyei széle- 
sek. A kifejlett lárva 35-40 mm hosszú. Vizesárkokban, lassú fo- 
lyású csatornákban, a mocsári növényzet között él. 


IV. tábla 


1. Kék acsa (Aeshna cyanea). Testhossza 65-70 mm, feltűnően 
nagy termetű faj; Európa és Kisázsia hegyvidékein él. Magyaror- 
szág hegyvidékein is sokfelé előfordul. A nyári és az őszi hónapok- 
ban repül. Tora barna, potrohán barnás alapon kék és zöld (3) 
vagy zöld (9) foltokat visel. Lárvája karcsú testű, foltos, kifejlet- 
ten 40-45 mm hosszú. Hegyvidéki tavakban él. 


2. Gyakori acsa (Aeshna affinis). Testhossza 50-60 mm. Mediter- 
rán faj, hazánkban általánosan elterjedt, tőlünk északra azonban 
már ritka. A nyári hónapokban repül. Potroha sötétbarna, a hí- 
men erőteljes kék, a nőstényen zöld vagy sárga foltok vannak. 
A lárva karcsú testű, kifejletten 30-38 mm hosszú. Állóvizeinkben 
mindenfelé megtalálható. 


3. Óriás szitakötő (Anax imperator). Testhossza 70-75 mm. Kö- 
zép- és Dél-Európában, valamint Afrikában honos faj, Magyar- 
országon általánosan elterjedt. Júniustól augusztusig repül. Hatal- 
mas termetű rovar, erre utal imperator—császár jelzője is. A hím 
potroha kék, a nőstényé zöld vagy zöldesbarna. Hatalmas lárvája 
55-60 mm hosszúságúra is megnő, feje kerek, széles, potroha vi- 
szonylag karcsú, lábai erősek. Nyílt vizű tavakban, alföldi vizes- 
árkokban él, gyakori. 


Szélcsendes nyári, kora őszi napokon gyakran láthatunk a fák 
koronája körül vadászó szitakötőket. Ezek mind az Ánisoptera 
rendbe tartozó fajok példányai, ők a , rovarvilág légi cirkálói". 
A szitakötők a rovarvilágban egyedülálló repülési típust képvisel- 
nek: két pár szárnyuk nem ér össze, felületeik nem kapcsolódnak, 
egymástól függetlenül működhetnek. Ez a szerkezet hirtelen fordu- 
latokra, irányváltoztatásokra teszi képessé őket. A kemény szár- 
nyakat erős izmok mozgatják. Sokat repülnek, urai a levegőnek. 
Nem maradnak meg a vizek környékén, ott vadásznak; ahol 
sok az apró rovar a levegőben. Zsákmányukat nem hibázzák el. 

V. tábla 


nag 8 ! 


1. Sárgafoltos szitakötő (Somatochlora aenea). Testhossza 50-55 
mm. Eurázsiában honos faj, hazánkban általánosan elterjedt. 
Májustól júliusig repül. Teste fémfényű zöld. Lárvája . pókszabá- 
sú", szőrös teste rövid, domború, potroha széles, hosszú lábai 
és csápjai is szőrösek. Mocsarak ban, náddal szegélyezett vizekben, 
a sűrű növényzetben él. 


2. Hamvas szitakötő (,kék pásztor"; Orthetrum coerulescens). 
Testhossza 50-55 mm. Európa-szerte elterjedt faj, hazánkban 
mindenfelé megtalálható. A nyári hónapokban repül. Torának 
alapszíne sárga vagy sárgásbarna, az idősebb hímek kékesen ham- 
vasak. Szárnyjegye sárga. A lárva erős testalkatú, közepes terme- 
tű, kifejletten 16-17 mm hosszú. Álló és lassú folyású vizek lakója. 


3. Vízipásztor (Orthetrum cancellatum). Testhossza 45-55 mm. 
Európában és Elő-Ázsiában honos faj, Magyarországon általáno- 
san elterjedt. Júniustól szeptemberig repül. Tora sárga vagy sár- 
gásbarna, az idősebb hímek hamvasan-lilásan kékek. Szárnyjegye 
fekete. A lárva közepes termetű (23-24 mm), erős testalkatú. Álló- 
vizekben, vizesárkokban él. 


A szitakötők többnyire a levegőben párosodnak. A hím potroh- 
függelékeivel megfogja a nőstény nyakát és torát. Ezután a hím 
párzószerve megtöltődik spermával, a nőstény odanyomja potroh- 
végét a hím párzószervéhez, a hím pedig azt kampóival megfogja. 
Ettől fogva perec alakban repülnek együtt tovább. A megterméke- 
nyülés után vagy szétválnak, s a nőstény hozzáfog a petézéshez, 
vagy együtt maradnak. Ilyenkor a hím a nőstényt kíséri. A nyaká- 
nál fogja, míg az petéit könnyedén leereszkedve, a vízen úszó nö- 
vényzetre rakja, vagy potrohát a vízbe mártva, a petecsomókat 
a vízbe süllyeszti. A hím mint kis helikopter, egy helyben mozogva 
tartja meg a nőstényt. Más fajok nőstényei a vízinövények szöve- 
teibe petéznek, a növényeken lemászva a víz alá merülnek. 

VI. tábla 


1. Négyfoltos acsa (Libellula guadrimaculata). Testhossza 45-50 
mm. Az északi mérsékelt égövön elterjedt faj, Európa, Ázsia 
és Amerika mérsékelt éghajlatú területein egyaránt megtalálható. 
Hazánkban általánosan elterjedt és közönséges. Májustól júltusig 
repül. Potroha sárgásbarna, sötét barnásszürke folttal. Szárnyain 
két-két széles, fekete foltot visel. Lárvája széles, lapos, rövid pot- 
rohú; közepes termetű, kifejletten 24-28 mm. Tavakban, mocsa- 
rakban, lápokban és lassan folyó vizekben él; gyakori. 


2. Közönséges acsa (lapos acsa; Libellula depressa). Testhossza 
40-45 mm. Európában és Elő-Ázsiában honos faj, Magyarorszá- 
gon gyakori. Májustól júliusig repül. Potroha sötétsárga, barna 
foltokkal, az idős hím kékesen hamvas. Széles, lapos, rövid pot- 
rohú lárvája síkvidéki állóvizekben, csatornákban, vizcsárkokban 
él, közönséges. 


3. Mocsári szitakötő (Libellula fulva). Testhossza 40-45 mm. 
Európában honos faj, hazánkban elterjedt, de nem gyakori. Má- 
justól júliusig repül. Potroha sárgásbarna, sötétebb foltokkal, 
az idős hím potroha kékesen hamvas. Lárvája széles, lapos testű, 
kifejletten 22-25 mm hosszú. Sikvidéki álló- és lassan folyó vizek- 
ben él, helyenként gyakori. 


A szitakötők lárvái vízben élő, mozgékony, ragadozó életmódhoz 
alkalmazkodott rovarok. A lárva szájszervének jellemző része 
az erősen fejlett alsó ajak, amely kiölthető ragadozó fogószervvé 
alakult. Ez a szájszerv nyugalmi helyzetben álarcként simul a lárva 
arcához. Lábai jól fejlettek, a víz alatti kapaszkodásra és járásra 
alkalmasak. K opoltyúval lélegzik. A Zygoptera-alrendbe tartozó 
fajok lárvájának potrohvégén 3 trachea-kopoltyú van. Az Anisop- 
tera-fajok lárváján nincsenek trachea-kopoltyú lemezek, a pot- 
rohvégen függelékek vannak. 

VII. tábla 


1. Déli szitakötő (Crocothemis servilia). Testhossza 40-45 mm. 
Dél-Európában, Afrikában és Indiában honos faj, hazánkban első- 
sorban az Alföldön fordul elő. Júniustól szeptemberig repül. 
A nőstény teste sárga, a hímé vörös. A lárva arányos testalkatú, 
csaknem csupasz, rövid szőrökkel borított. Főleg a sekély, jól 
átmelegedő, nyílt vizű, náddal szegélyezett kisebb állóvizekben él. 


2. Útszéli szitakötő (Sympetrum filaveolum). Testhossza 30-35 mm. 
Európa és Ázsia mérsékelt övi területein él, Magyarországon álta- 
lánosan elterjedt. sőt némely helyen gyakorinak is mondható. 
Júniustól szeptemberig repül. Teste sárga. A szárnyak tövén kiter- 
jedt sárga folt van. Ez a színezet feltűnő, a fajra jellemző. Lárvája 
kis termetű, lábai hosszúak, potroha tojásdad, szemei kicsik. Álló- 
vizekben él. 


3. Alföldi szitakötő (Sympetrum sanguineum). Testhossza 30-35 
mm. Európában és Elő-Ázsiában honos faj, hazánkban elterjedt 
és gyakori. A nyári és az őszi hónapokban repül. Potroha sárga, 
az idősebb hímé vöröses. A lárva potroha ovális, lábai hosszúak, 
kifejletten 14-16 mm hosszú. Állóvizekben, vizesárkokban él, gya- 
kori. 


A szitakötők , nem teljes" átalakulással fejlődő rovarok. Ez azt je- 
lenti, hogy a lárva- és az imágóállapot között nincsen bábállapot. 
Fejlődésmenetük viszonylag hosszú, egy nemzedék 1-3 év alatt 
fejlődik ki. A lárvák sokszor — legalább tízszer — vedlenek, míg el- 
érik teljes nagyságukat, illetve fejlettségüket. Az utolsó stádiumú 
lárva kimászik a vízből, megkapaszkodik valamilyen, a vízből 
kiálló növényi részen vagy más szilárd tárgyon, hátán a bőr felre- 
ped, s a lárvabőrből kibújik a kész szitakötő. Kezdetben még 
lágy, színtelen, csak néhány nap után ütközik ki rajta a fajra jellem- 
ző színezet. Némely faj testének jellegzetes kékes hamva pedig 
még később jelentkezik. 

VIN. tábla 


KÉRÉSZEK (EPHEMEROPTERA) 


Egyszerű felépítésű, ősi rovarok. Két pár szárnyuk van, egyes nem- 
zetség fajainak azonban a hátulsó szárnypárja fejletlen. Szárnyuk 
átlátszó, színtelen. Fejükön rövid csápokat, két összetett szemet 
és három pontszemet viselnek. A kifejlett rovarok, az imágók 
nem táplálkoznak, szájszerveik puhák, táplálkozásra alkaimatla- 
nok. Közismerten rövid életűek (, kérészéletű"), a tiszavirág pedig 
egyenesen a rövid élet szimbóluma. 

A kérészek lárvái a vizekben fejlődnek, egy nemzedék fejlődési 
ideje 1-3 év, kivételesen némely fajnak évente több nemzedéke is 
lehet. A lárvák túlnyomórészt növényevők, jól fejlett rágó száj- 
szervük van. Némely faj lárvája korhadékevő illetve ragadozó. Oxi- 
génigényesek, a fajok nagyobb része folyóvizi, csak néhányuk lár- 
vája él jól szellőző állóvizekben. Kopoltyúval lélegzenek. 


1. Tiszavirág (Palingenia longicauda). Neve jól ismert, bár magát 
a rovart annál kevesebben látták. Testhossza 25-40 mm. A legna- 
gyobb európai kérészfaj. Valamikor a síkságok nagy folyóiban 
Európa-szerte elterjedt, de a folyók szennyeződése miatt a legtöbb 
helyről kipusztult. Európában legnagyobb tömegben a Tiszában 
élt, régebben június közepén látványosan rajzott. A rajzás ugyan 
csak 2—3 órán át tartott, de utána milliónyi kérésztetem borította 
a folyót. , Virágzik a Tisza" — mondták ilyenkor, (A testhosszú- 
ság ennél a fajnál - és a többinél is — a fartoldalék nélkül értendő.) 


2. Dunavirág (Ephoron virgo). Testhosszúsága 10-18 mm. Egész 
Európában elterjedt kérészfaj, Magyarország nagyobb folyóiban 
általánosan megtalálható. Régebben helyenként tömegesen rajzott. 


3. Tarka kérész (Ephemera danica). Testhosszúsága 10-18 mm. 
Európai elterjedésű faj, hazánkban a hegy- és dombvidéki patakok 
lakója, az imágó a patakok környékén rajzik a nyár első felében. 

IX. tábla 


1. Elevenszülő kérész (Cloéon dipterum). Testhosszúsága 8-10 mm. 
Egész Európában elterjedt, hazánkban a leggyakoribb kérészfaj. 
Mint neve is mutatja, egy pár szárnya van (dipterum), hátulsó 
szárnya hiányzik. Évente több nemzedéke fejlődik, május és októ- 
ber között rajzik, a délutáni órákban helyenként tömegesen repül. 
A nőstény nem petéket rak, hanem , eleveneket szül", apró lárvá- 
kat hoz a világra. 


2. Törpe kérész (Caenis horaria). Testhossza mindössze 3-5 mm. 
Apró termetű faj, Európa nagyobb folyóiban és tavaiban minden- 
felé előfordul. Hazánkban a Duna és a Balaton környékén gyako- 
ri. A szubimágó szürke. 

A fejlődését befejezett kérészlárva a víz színén vagy a vízből 
kimászva ún. szubimágóvá vedlik. Ez a szárnyas forma az imágó- 
hoz hasonlít, de szárnyai és lábai még eltérnek az imágóétól, és ivar- 
szervei fejletlenek. A szubimágók a vizek körüli növényzetre, fákra 
repülnek, s ott imágóvá vedlenek. Az imágók a vizek környékén 
maradnak, nászrepülésük közben párosodnak. A nőstények repü- 
lés közben, potrohukat a vízbe merítve rakják le petecsomóikat. 


3. Folyamvirág (Potamanthus luteus). Egész Európában elterjedt 
kérészfaj, Magyarországon a nagyobb folyókban és a jól levegőző 
tavakban él. Feje, tora és potroha sárga. Szárnyai átlátszóak, ere- 
zete sárga és barna. Fartoldalékai sötétsárgák vagy világosbarnák, 
sötéten gyűrűzöttek. Testhosszúsága 10-13 mm. A szubimágó 
szárnyai sárgábbak, a nőstényé szürkések, erezetük sötétebb. 


4. Denevérszárnyú kérész (Oligoneuriella rhenana). Testhosszúsága 
9-15 mm. Egész Európában megtalálható faj, a nagyobb folyók- 
ban él. Hazánkban kevés helyről: a Dunából és Kőszeg környéké- 
ről ismerjük. A szubimágó az imágóhoz hasonló, de barnásabb ár- 
nyalatú. 


20 


X. tábla 


1. Tavaszi kérész (Habroleptoides modéesta). Testhosszúsága 8-12 
mm. Európa-szerte elterjedt kérészfaj, Magyarországon a közép- 
hegységekben mindenütt gyakori. A tavaszi hónapokban rajzik. 
Szárnyerezete sűrű, szárnyfelülete átlátszó. A szubimágó szárnyai 
barnásszürkék. 


2. Vörösbarna kérész (Ephemerella ignita). Apró faj, testhossza 
mindössze 6-10 mm. Európában sokfelé megtalálható faj, hazánk- 
ban sok helyen gyűjtötték. Szárnyerezete aránylag sűrű, szárnyai 
színtelenek. A szubimágó szárnyai sötétszürkék. 


3. Lebegő kérész (Epeorus assimilis). Testhosszúsága 13-16 mm..- 
Európa középhegységeiben elterjedt faj. Magyarország hegy- 
és dombvidékein sokfelé előfordul. Szárnyerezete sűrű, lábai erő- 
sek. Szárnyfelülete átlátszó ; zöldes-barnás vagy szürkés foltok éke- 
sítik. A szubimágó szárnyai sárgásbarnák, nem átlátszóak. 


A kérészek a vizek életközösségének fontos tagjai; mind a lár- 
vák, mind az elpusztult imágók tetemei nagy tömegű haltáplálé- 
kot szolgáltatnak. A lárvák meglehetősen oxigénigényesek, így 
szennyezett vizeinkből sajnos lassanként kipusztulnak. Káros faj 
nincsen közöttük. 

A kérészek világszerte elterjedtek, mintegy 900 fajuk ismert. 
Ezek I5 családba tartoznak. Európában 14 család, hazánkban 13 
család fajai fordulnak elő. Magyarországon mintegy félszáz fajuk 
honos. 


.) EAK s 7 NEG EGE 


XI. tábla 


ÁLKÉRÉSZEK (PLECOPTERA) 


Az álkérészek a kérészekkel csak távolabbi rokonságban állnak. 
Hosszú szárnyú, többnyire sötétbarna vagy fekete, esetleg világos 
színű, kicsi vagy közepes termetű rovarok. Viszonylag nagy fejük 
hát-hasi irányban lapított, rajta két összetett szem és három pont- 
szem található. Rágó szájszervük a ragadozó életmód szolgálatá- 
ban áll. Egyes csoportok fajainál az előtor nyaki részén trachea- 
kopoltyúk vannak. Ezek megléte vagy hiánya, illetve alakjuk 
és számuk fontos határozó bélyeg. Csápjaik feltűnőek, hosszúak. 
Hosszú, vékony lábaik viszonylag gyengék, kapaszkodásra és já- 
rásra, de — egyes fajoknál — futásra is alkalmasak. Járás közben 
inkább az elülső és a hátulsó lábakat használják, középső lábpár- 
jukkal megkapaszkodnak nyugalmi helyzetben. Két pár hártyás 
szárnyuk viszonylag gyönge, hosszú távolságokra általában nem 
repülnek. A nagyobb termetű fajok imágói azonban -— főleg a hí- 
mek -— nagyobb távolságokra is elrepülnek. 


1. Tavaszi álkérész (Plecoptera risi). Testhossza 8-11 mm. Egész 
Európában elterjedt, közönséges álkérészfaj. Magyarország észa- 
kibb tájain fordul elő, helyenként gyakori. 


2. Gyakori álkérész (Nemoura sp.). Testhosszúságuk 6-8 mm. 
Apró termetű, főleg hegyvidéki fajok csoportja. Európában mint- 
egy 35 fajuk ismert. Egymáshoz rendkívül hasonlóak, meghatáro- 
zásuk csak az ivarszervek vizsgálatával lehetséges. A hímeket és a 
nőstényeket a potrohvégük hasoldalán elhelyezkedő lemezek segít- 
ségével különíthetjük el egymástól. Szárnyuk külső részén az erezet 
X alakot mutat. Ezek a Nemoura fajok az álkérészek ismert képvi- 
selői. 

XII. tábla 


1. Zöld álkérész (Isoperla sp.). Apró termetű, világossárga, fehéres 
és zöldes fajok csoportja. Testhosszuk 10-15 mm. Szárnyuk áttet- 
sző, erezete halványsárga. Európában 12 Isoperla-faj él. 


2. Hengeresszárnyú álkérész (Leuctra hippopus). Testhossza 5-6 
mm. Európa-szerte elterjedt faj, Magyarország hegyvidékein a pa- 
takok fölött és a vízparti fák lombja közt röpköd. Tavasszal, nyár 
elején rajzik, keveset mozog. Gyönge felépítésű, kicsi, karcsú ro- 
var. 


3. Hatalmas álkérész (Perla marginata). Testhossza 15-25 mm. 
Ez az álkérészek között nagy termetűnek számító faj egész Euró- 
pában elterjedt. Hazánkban a középhegység patakvölgyeiből is- 
mert. Csápjai, lábai és farnyúlványai halványbarnák, szárnyfelü- 
lete halványsárga. 


Az álkérészek lárvái a vizekben élnek, évente egy nemzedékük 
fejlődik. A lárvák jellegzetesen oxigénigényesek, ezért többnyire 
a tiszta vizű hegyvidéki patakokban és gyors folyású folyókban, 
nemritkán források vizében élnek. A szennyezett vizekből kipusz- 
tulnak. Falánk ragadozók, éjjel-nappal vadásznak. 

A vízben kifejlődött álkérészlárva kimászik a vízből, s olyan 
helyet keres, ahol megkapaszkodhat. A lárva bőre ezután -— az állat 
sajátos mozgására — megfeszül, és hosszában felszakad. A kikelt 
álkérész néhány óra alatt megszárad, kiszíneződik, és röpképessé 
válik. Az imágók kikelésük után egykettőre szárnyra kelnek, 
párosodnak, és petét raknak. Pár napig élnek mindössze, ezalatt 
apró rovarokkal táplálkoznak, 

Az álkérészek — a kérészekhez hasonlóan - jelentős tagjai a vizek 
életközösségének. Lárváikat a halak megeszik, igen fontos táplá- 
lékot jelentenek számukra. Európában mintegy 250 fajuk ismert, 
közülük Magyarországon vagy 50 faj él. 

XIII. tábla 


TEGZESEK (TRICHOPTERA) 


Sárgás, barnás vagy fekete, többnyire egyszínű, hosszú csápú, 
zömmel kicsi vagy közepes nagyságú, ritkábban nagy rovarok. 
Fejük aránylag kicsi. Feltűnő, nagy összetett szemük van, egyes 
fajokon pontszemek is találhatók. Szájszervük viszonylag gyönge. 
Három pár vékony, hosszú lábuk gyenge, járásra alig, inkább csak 
kapaszkodásra alkalmas. Hártyás szárnyaik szélesek. Az elülső 
szárnyakat szőrzet borítja, a hátulsó szárny többnyire csupasz, át- 
tetsző. Szőrösszárnyúaknak is nevezik őket. Szárnyfelületük nagy, 
az erezet gyönge, hajlékony. Szárnyaikat nyugalomban hátracsapva 
tartják, az elülső szárnyak ilyenkor elfedik a legyezőszerűen össze- 
hajtott hátulsó szárnyakat. Többnyire gyönge repülők. 

Ha a fajok meghatározása — azonosítása — külső bélyegek alap- 
ján nem megy, akkor az ivarszervek különbözőségét vizsgálják. 


1. Közönséges örvénytegzes (R. hyacophila fasciata). Szárnytávol- 
sága 14-18 mm. Dél- és Közép-Európában honos, kis termetű faj. 
Hazánkban a hegyvidékekről ismert. Lárvája hegyvidéki patakok- 
ban él, sem tegezt, sem hálót nem épít. 


2. Molyalakú tegzes (Agraylea multipunctata). Szárnyfesztávolsá- 
ga 6-8 mm. Apró termetű, nagyon szőrös, a molylepkékre emlé- 
keztető tegzesfaj. Európában és Észak-Amerikában honos, ha- 
zánkban is előfordul. Lárvája a pocsolyák lakója, a tegezt iszapból 
és növényi részekből építi. 


3. Apró örvénytegzes (Agapetus laniger). Szárnyfesztávolsága 6-8 
mm. Egész Európában előforduló, apró termetű faj, hazánk sok 
pontjáról előkerült. A lárva hegyi patakokban, forrásokban él. 


4. Kis pozdorján (Trichostegia minor). Szárnyfesztávolsága 18-26 
mm. Lárvája lassú folyású patakokban, tavakban, pocsolyákban él. 

XIV. tábla 


1. Tarka tegzes (Oligostomis reticulata). Szárnyfesztávolsága 
25-30 mm. Európában honos faj, hazánkban mindenfelé gyakori. 
A tavaszi hónapokban repül. Egyike a kevés tarka szárnyú fajnak. 
A lárva álló- és lassú folyású vizekben él, tegezt épít. 


2. Szövőtegzes (Hydropsyche pellucidula). Szárnyfesztávolsága 
15-25 mm. Európában, Észak-Afrikában és Kisázsiában él, Ma- 
gyar országon általánosan elterjedt. Csápja hosszú. Lárvája nem 
készít tegezt, a víz alatt hálót sző, és azzal vadászik. 


3. Óriás tegzes (Phryganca grandis). Nagy termetű rovar, szárny- 
fesztávolsága 30-50 mm. Európában általánosan elterjedt. Ha- 
zánkban az alföldeken, a hegy- és dombvidékeken egyaránt elő- 
fordul. A lárva a tegezt apró nádrészecskékből építi. 


A tegzesek imágói szárazföldön, lárváik a vizekben élnek. A nős- 
tények által a vízbe rakott petékből rövidesen kikelnek a kis lár- 
vák, melyek puha, hernyószerű rovarok. A lárvák általában. a vi- 
zekben felgyülemlő hulladékokból tokot, ún. , tegezt" építenek, és 
abbanélnek. Vannak fajok, melyeknek lárvái meghatározott anya- 
gokhoz ragaszkodnak (növényi, vagy ásványi), más fajok számá- 
ra közömbös, hogy mit találnak a tok építésekor. Olyan fajok is 
vannak, amelyeknek lárvái a víz alatt szövedékcsöveket, folyosó- 
kat, tölcséreket vagy hálókat készítenek. 

A tegzesek lárvái a vízi életközösségekben fontos szerepet ját- 
szanak. Élőhelyükön tömegesen fordulnak elő. Többnyire raga- 
dozók, de vannak közöttük növényevők és hulladékevők is. Elő- 
fordul, hogy fejlődésük közben más táplálékra térnek át. A tegzes- 
lárvák tömege fontos haltáplálék. 

A kifejlett lárva bábbá vedlik, ebben a tokban alakul ki a nimfa, 
az imágó előtti állapot. Ez a szárazra mászik, hátán felhasítja 
a bőrt, s kikel belőle a kész rovar. A friss imágó levegővel tölti fel 
szárnyereit, megszárad, majd megkezdi rövid szárazföldi! életét. 

XV. tábla 


1. Közönséges tegzes (Oecetis ochracea). Szárnyfesztávolsága 
15-20 mm. Európában és Ázsiában honos faj, hazánkban is álta- 
lánosan elterjedt és közönséges. Csápja az elülső szárny hosszának 
több mint kétszerese. A lárva állóvizekben él, tegzét finom homok- 
szemcsékből készíti, aszemcsék közé növényi részecskéket is beépít. 


2. Fekete tegzes (Mystacides nigra). Szárnyfesztávolsága 12-15 
mm. Európában és Észak-Amerikában elterjedt faj, hazánkban 
helyenként tömegesen fordul elő. Elülső szárnyának szőrzete 
és erezete fekete. Csápjának hossza az elülső szárny hosszának 
mintegy kétszerese. Lárvája gyorsan folyó hegyi patakokban él. 
A tegez apró kavicsokból és homokszemcsékből készül, növényi 
részecskék beépítésével. 


3. Hosszúcsápú tegzes (Leptocerus tineiformis). Szárnyfesztávol- 
sága 10-12 mm. Ez a molylepkére emlékeztető, apró termetű 
tegzes Európából, É-Afrikából és Japánból ismert. Hazánkban 
helyenként tömegesen repül. Csápja az elülső szárny hosszának 
legalább a kétszerese. Lárvája állóvizekben él, vékony, tölcsér 
alakú tegezt formál. 


4. Rombuszfoltos tegzes (Limnephilus rhombicus). Szárnyfesztá- 
volsága 20-35 mm. Ez az egész Eurázsiában elterjedt faj hazánk 
egyik leggyakoribb tegzese, egész nyáron át rajzik. A lárva álló- 
vizekben él, tegzét a legkülönbözőbb anyagokból építi. 


A tegzesek főként az alkonyati és éjszakai órákban rajzanak, 
párosodnak, majd petét raknak. Életüket többnyire a vizek kör- 
nyékén élik le, de a vizektől több kilométernyire elhelyezett fény- 
csapdák is fognak tegzeseket, időnként tömegesen is. 

Világszerte több ezer fajuk ismert, ezek legnagyobb része a tró- 
pusi és szubtrópusi területeken él. Hazánkban mintegy 150 fajuk 
fordul elő. Ősi rovarrend, a tegzeseket tekintik a lepkék őseinek. 

XVI. tábla 
TEVENYAKÚ FÁTYOLKÁK (RAPHIDIOPTERA) 


A tevenyakú fátyolkák (vagy tevenyakúak) alig ismert, jellegzetes 
alkatú rovarok. Fejük hát-hasi irányban lapított, tojásdad, nagy- 
méretű, fekete. Jól fejlett rágó szájszervük ragadozó életmódra 
vall. Összetett szemük erősen kidomborodik. Sok fajnak pont- 
szemei is vannak. Hosszú előtorukat ferdén fölfelé tartják, fejük 
derékszögben lefelé áll. Magyar nevüket erről a jellegzetes test- 
alkatról, illetve testtartásról kapták. Előtorukon foltok, pontok, 
csikok vannak, melyeknek kombinációi az illető fajra jellemzőek. 

Szárazföldi ragadozó rovarok. Hűvös, nyirkos helyek, erdők, 
ligetek, sűrű bozótok lakói; árnyékkedvelők. Főleg a nappali 
órákban repülnek, de némely faj alkonyatkor is, és a mesterséges 
fényforrásokat is felkeresik. Hasznos rovarok, a káros bogarak 
lárváit fogyasztják, ezért nagy növényvédelmi jelentőségük van. 

Lárváik az imágóhoz hasonló alkatú, de szárnyatlan rovarok. 
Ragadozók, az avarban vagy a fák kérge alatt a kártékony lár- 
vák pusztításában az imágóknál is nagyobb szerepük van. 

A világon élő mintegy 120 fajukból hazánkban tíz faj ismert. 


1. Sárgajegyű tevenyakú (Raphidia xanthostigma). Szárnyfesztá- 
volsága 12-14 mm. Eurázsiában általánosan elterjedt, hazánkban 
főleg a siíkvidékek lakója. 


2. Sárgalábú tevenyakú (Raphidia flavipes). Szárnyfesztávolsága 
28-31 mm. Elterjedése: Dk-Európa, Kisázsia. Hazánkban a leg- 
gyakoribb tevenyakú. Főleg vadrózsa-, kökény- és szederbokrokon 
él. Nappal és alkonyatkor is aktív. 


3. Nagy tevenyakú (Raphidia major). Nagyobb termetű, a szárnyak 


fesztávolsága 26-32 mm. Európai elterjedésű, hazánkban a közép- 
hegységből ismert. 

XVII. tábla 


RECÉSFÁTYOLKÁK (MEGALOPTERA) 
RECÉSSZÁRNYÚAK (PLANIPENNIA) 


A recésfátyolkák (vagy vízi recésszárnyúak) keveset mozgó rova- 
rok, így csak ritkán kerülnek szem elé. Szárnyuk fekete, átlátszat- 
lan, erezetük sűrű. Fejük aránylag nagy, szemük kicsi, csápjuk kö- 
zepesen hosszú. Jól fejlett lábuk járásra és kapaszkodásra is alkal- 
mas. Ragadozók. Vízparti állatok, a lárvák jellegzetes vízirovarok, 
trachea-kopoltyúkkal lélegzenek. Álló- vagy lassan mozgó vizek- 
ben, gyakran vizesárkokban élnek, apró vízirovarokat, lárvákat, 
rákokat fogyasztanak. A vízi életközösségekben fontos szerepük 
van, mivel a lárvák a halaknak kitűnő táplálékai. A víz alatt, a 
talajban bábozódnak. A kikelt imágó a víz közelében marad, raga- 
dozó, főleg szúnyogokat és más apró legyeket fogdos. A világon 
mintegy 220 fajuk ismert. Magyarországon csak két faja él, táblán- 
kon az egyik hazai fajt mutatjuk be. 


1. Vízi recésfátyolka (Sialis lutaria). Szárnyfesztávolsága 25-30 
mm. Egész Európában megtalálható, hazánkban sokfelé gyakori. 


A recésszárnyúak gazdag rovarrendjébe rendkívül változatos 
megjelenésű rovarok tartoznak. A kifejlett rovarok és a lárvák 
is ragadozók. A világon mintegy 1200 fajuk él, ezeket 20 családba 
sorolták. Gyakoriak Közép-Európában, így Magyarországon is 8 
család képviselőit tartjuk számon. 


Vízifátyolkák családja (Osmylidae). A. vízifátyolkák gyönge röptű 
ragadozók. Rövid életüket a patakok közelében élik le. Lárváik 
a gyors mozgású patakokban tanyáznak, ragadozók. Európában 
a családot csupán egyetlen faj képviseli, mely hazánkban is honos. 


2. Vízifátyolka (Osmylus fulvicephalus). Szárnyfesztávolsága 38-46 
mm. Sötétfoltos változata is van (2. a). A hegyvidéken, erdei pata- 
koknál találkozhatunk vele. 

Rablópillék családja (Ascalaphidae). Tarka szárnyú, nagy termetű 
rovarok. Mind az imágók, mind a lárvák ragadozók. Kemény 
szárnyukkal igen gyorsan repülnek, de hamar leszállnak. A Kárpát- 
medencében egy faja él, ritka, védelmet érdemlő rovar. 


1. Rablópille (Libelloides macaronius). Szárnyfesztávolsága 46-52 
mm. Közép-Európában elterjedt faj, hazánkban ritka. 


Kardosfátyolkák családja (Nemopteridac). Rejtett életmódú, 
a szakemberek által is alig ismert rovarok. Testük apró, szárny- 
felületük nagy, hátulsó szárnypárjuk hosszú, vékony farokvillává 
alakult. A meleg nappali órákban repülnek, fehér és sárga virágo- 
kat látogatnak, valószínűleg virágporral táplálkoznak. Lárváik 
ragadozók, életmódjukról keveset tudunk. Európában öt fajuk él, 
mind a mediterrán vidékek lakója. 


2. Kardosfátyolka (Nemoptera sinuata). Szárnyfesztávolsága 50 
mm körül van, villás farka eléri az 50-60 mm hosszúságot. A Bal- 
kán félsziget száraz, szúrós, örökzöld macchia-bozótjában röpköd, 
és virágokra száll le táplálkozni. Nemcsak nappal, hanem éjszaka 
is aktív, mesterséges fényforrások is repülésre késztetik. Érdekes 
és sajátságos állat, semmi más rovarra nem hasonlít. 


Fogólábú fátyolkák családja (Mantispidac). Jellegzetes alakú, 
közepes nagyságú, alig ismert , társaság". Testükhöz képest nagy 
szárnyaik üvegesen átlátszóak. Elülső lábpárjuk módosult, ún. 
fogóláb, a zsákmányállat megragadására és fogva tartására szol- 
gál. Főleg tölgyesekben élnek, nappal áldozatukra lesnek, az esti 
órákban rajzanak, párosodnak és petéznek. Lárváik paraziták, 
egy pókfaj nőstényeinek potrohán lévő petezacskóban fejlődnek 
ki, miközben felfalják a pók utódait. A világon mintegy 70 fajuk 
ismert, Közép-Európában két fajuk él. 


3. Fogólábú fátyolka (Mantispa styriaca). Szárnyfesztávolsága 
30-35 mm. Közép-Európában elterjedt. Hazánkban a tölgyesek 
lakója. 

Hangyalesők családja (Myrmeleonidae). Nagy termetű rovarok, 
a szitakötőkre emlékeztetnek. Kerek fejükön feltűnően nagyok 
az összetett szemek. Erős rágó szájszervük van. Rövid, bunkós 
csápjuk jól megkülönbözteti őket a szitakötőktől. Két pár szár- 
nyuk egymáshoz hasonló alkatú és nagyságú. A szárnyak alakja, 
erezete, szőrözete és foltossága az egyes fajokra jellemző. 

Lárváik jó étvágyú ragadozók, ők tulajdonképpen az igazi han- 
gyalesők, mert csapdájukkal fogják meg a talajon futkosó ízelt- 
lábúakat. A fogótölcsért építő fajok laza homoktalajon élnek, ahol 
a lárva képes a tölcsért megépíteni. Ennek alján lesi aztán, hogy 
mikor gurul le a falon az áldozat, amelynek kiszívja a testnedvét. 


1. Balkáni hangyaleső (Palpares libelluloides). Nagy termetű, 
széles és hosszú szárnyú rovar, szárnyfesztávolsága 100-120 mm. 
Mediterrán faj, hazánkban egyetlen példányát gyűjtötték a Me- 
csek hegységben. Ez a példány valószínűleg délről vándorolt be. 
Teste tarka, szárnyain nagy foltokat visel. 


2. Óriás hangyaleső (Acanthaclisis occitanica). Nagy termetű faj, 
szárnyfesztávolsága 115-125 mm. Közép- és Dél-Európa lakója, 
hazánk homokos területein sokfelé megtalálható. Lárvája nem 
épít tölcsért, hanem a homok felszíne alá ássa magát, hátára ho- 
mokot terít, s így lesi áldozatát, amelyet a homokrétegen át érző- 
sörtéivel érzékel. Zsákmányát megragadja, testét felsebzi, és test- 
nedvét szívogatja ki. Szárnyai üvegszerűen átlátszóak, mintázatuk 
rendkívül apró. 


3. Kis hangyaleső (Neuroleon nemausiensis). Aránylag kis ter- 
metű faj, szárnyfesztávolsága 40-50 mm. Elsősorban a mediterrán 
tájakon honos, de hazánkban is — a homokos területeken — általá- 
nosan elterjedt. Szárnyai keskenyek és hosszúak, rajtuk nagyobb 
foltok nincsenek. Lárvája a lágyszárú növények tövében építi 
tölcsérét. 

1. Hangyafarkas (Myrmecaeleurus trigrammus). Szárnyfesztávol- 
sága 55-60 mm. Ez a Dél-Európában és É-Afrikában elterjedt faj 
Magyarország homokos és laza talajú vidékein mindenütt meg- 
található. Lárvája rendkívül harcias, falánk ; a nála nagyobb rova- 
rokat is megtámadja, melyeknek azután nemritkán maga válik 
zsákmányává. Szárnyalakja jellemző, szárnyai viszonylag széle- 
sek. Feje nagy, csápja rövid és vastag. 


2. Ólomszínű hangyaleső (Creoleon plumbeus). Szárnyfesztávol- 
sága 70-80 mm. Dél- és Kelet-Európában, valamint Észak-Afri- 
kában elterjedt faj. Hazánk homokos területein mindenfelé meg- 
található, az Alföldön helyenként nagyon gyakori, és esetenként 
tömegesen rajzik. Karcsú testű, hosszú potrohú, finom felépítésű 
rovar. Szárnyain semmiféle mintázat nincsen. 


3. Négyfoltos hangyaleső (Distoleon tetragrammicus). Szárnyfesz- 
távolsága 65-80 mm. Közép- és Dél-Európában, Észak-Afrikában 
és Japánban él. Magyarország homokos területein általánosan 
elterjedt. Egy lárva több tölcsért is épít, és azokat időnként végig- 
járja. A szárnyak mintázata a fajra jellemző. 


A hangyalesők általában gyenge és közepes repülők, szárnyuk 
puha, törékeny, felülete nagy. Nyugalmi helyzetben tetőszerűen 
tartják csukva őket. Az imágók is ragadozók. Nappal keveset 
mozognak. Többnyire alkonyatkor és éjszaka aktívak, olyankor 
szerzik meg apró, puha rovarokból álló táplálékukat. Éjszaka pá- 
rosodnak és petéznek. Nappal, ha a bozótból felzavarjuk őket, 
igyekeznek hamar leszállni, éjjel viszont tartósan repülnek, a mes- 
terséges fényforrások körül tömegesen is rajzhatnak. 

Jelenlegi ismereteink szerint a világon mintegy 700 hangyaleső- 
faj él, idegen világrészeken még számos új faj felfedezése várható. 
Európában kb. 40 faj fordul elő, amelyek közül hazánkban mintegy 
húszat mutattak ki. 

1. Pöttyös hangyaleső (Euroleon nostras). Szárnyfesztávolsága 
50-70 mm. Közép-Európában elterjedt faj, hazánk homokos terü- 
letein mindenfelé megtalálható. Közepes termetű, sötét árnyalatú, 
vastag és rövid potrohú rovar. A szárnyak mintázata igen jellegze- 
tes, faji bélyeg. 


2. Sárgalábú hangyaleső (Megistopus flavicornis). Szárnyfesztá- 
volsága 45-55 mm. Közép-, Dél- és Kelet-Európában honos, 
Magyarországon a homokos és laza talajokon mindenfelé megta- 
lálható, helyenként tömegesen rajzik. Fényre jól repül. Szárnyain 
a foltok elhelyezkedése a fajra jellemző bélyeg. Közepes termetű, 
szárnyai átlátszóak. ű 


3. Közönséges hangyaleső (Myrmeleon formicarius). Szárnyfesz- 
távolsága 65-80 mm. Európa-szerte elterjedt faj, hazánkban is sok- 
felé megtalálható. Elsősorban homokos talajokon él. A nyári hó- 
napokban rajzik. Éjszaka aktív, vonzzák a mesterséges fényforrá- 
sok. Teste sötét színű, szárnyai áttetszőek, potroha hosszú. 


A hangyalesők lárvája által épített tölcsér mérete a fajra és a lár- 
va nagyságára jellemző, de függ a homok minőségétől is. Újabban 
azt is megállapították, hogy az egyes fajok tölcsérének mérete 
a holdfázisnak is függvénye. Ez valószínűleg azzal van összefüg- 
gésben, hogy a rovarok aktivitása igazodik a holdváltozásokhoz, 
a lárváknak tehát eltérő méretű tölcséreket kell építeniük ahhoz, 
hogy a hol így, hol úgy jelentkező zsákmányállatokból elegendő 
mennyiség jusson a csapdába. 

Egyes fajok lárvái nem építenek fogótölcsért, hanem a lárva 
a laza homokot magára szórja, finom mozgással a testén ügyesen 
elsimítja, s így lesi a zsákmányt. Ismét más fajok lárvá: faodvak- 
ban élnek, és a korhadékba lapulva vadásznak. A lárvák kifejlő- 
dési ideje — az egyes fajoktól függően — egy-három év között vál- 
takozik. 

Az idegen tájak, messzi földrészek állat- és növényvilága az egzo- 
tikum érdekességével hat az emberre. Egy szobanövényként ápolt 
trópusi növény különösebb hozzáértés nélkül is elárulja, hogy 
tőlünk távoli hazából származik. Egy nagy termetű, színes lepke 
vagy bogár is árulkodik távoli származásáról. Ám nem ilyen egy- 
szerű dolog azoknál a rovarcsoportoknál, amelyeknek az európai 
vagy akár csak a hazai fajai sem közismertek. Táblánkon két olyan 
hangyalesőfajt mutatunk be, melyek közül az egyik az európai 
fajok közeli rokona, a másik azonban olyan családba tartozik, 
melynek tagjai Európától távol élnek. 


1. Új-guineai hangyaleső (Episalus zephyrinus). A hangyalesők 
az egész világon elterjedtek. Különös, szép alakú és színezetű fa- 
jok élnek a trópusokon és szubtrópusokon, elsősorban a meleg, 
száraz, homokos területeken. Az itt bemutatott faj Új-Guineában 
honos. Szárnyai úgy csillognak, mint egy hazai fátyolkáé. Szárny- 
fesztávolsága 120-130 mm. Életmódjáról keveset tudunk, lárvája 
valészínűleg az európai fajokéhoz hasonlóan ragadozó. 


Hcsszúcsápú hangyalesők családja (Nymphidae). E rovarcsalád 
fajai közel állnak a hangyalesőkhöz, azonban felépítésük — első- 
scrban szárnyszerkezetük — sok tekintetben eltér, Csápjaik hosz- 
szúak, fonalasak, csápvégük — a hangyalesők kel ellentétben — nem 
bunkós. A család földrajzi elterjedése is sajátságos, az idetartozó 
fajok csak Ausztráliában és a környező szigeteken élnek. 


2. Ausztráliai hangyaleső (Nymphes myrmelconides). Szárnyfesz- 


távolsága 70-80 mm. A bemutatott faj családjának jellegzetes 
képviselője. Életmódjáról keveset tudunk. 

Fátyolkák családja (Chrysopidae). Közepes termetű rovarok ; né- 
mely fajnak kellemetlen szaga van. Fejük két oldalán nagy össze- 
tett szemeket viselnek, csápjaik a szemek előtt, a homlokukon 
erednek. Erős rágó szájszervük van. Testükhöz képest nagy szár- 
nyaik puhák, többnyire zöldek vagy kékeszöldek, erezetük sűrű. 
Két pár szárnyuk egymáshoz hasonló. Lábaik gyengék, csak ka- 
paszkodásra alkalmasak. A fátyolkák az apró növényevő rova- 
rok — főként a levéltetvek — tömegszaporodásának korlátozói, 
s mint ilyenek, , hasznos" rovarok. Ha a gyümölcsösökben, mező- 
gazdasági területeken sok fátyolka repked, azt jelzi, hogy bőven 
van táplálékuk, elszaporodtak a levéltetvek. Ilyenkor vigyázi kell 
a permetezéssel, mert több kárt okozhatnak mint hasznot! 

A fátyolkák az egész világon elterjedtek, jelenlegi ismercteink 
szerint fajszámuk 500 körül van, Európában mintegy 60 fajuk él, 
a fajoknak körülbelül a fele a Kárpát-medencében is megtalálható. 


1. Hétpettyes fátyolka (Chrysopa septempunctata). Szárnyfesztá- 
volsága 38-45 mm. Egész Európában elterjedt, hazánkban minde- 
nütt gyakori. A nyári hónapokban rajzik. Fején hét fekete foltot 
visel. 


2. Aranyszemű fátyolka (Chrysopa perla). Szárnyfesztávolsága 
28-33 mm. Európai faj, Magyarország számos pontjáról előkerült. 
Egész nyáron megtalálható. 


3. Rövidszárnyú fátyolka (Chrysopa abbrcviata). Szárnyfesztávol- 
sága 23-27 mm. Európán kívül Kisázsiából és a Kaukázusból is- 
mert faj, hazánkban szórványosan fordul elő. 


4. Sárgás fátyolka (Nineta flava). Szárnyfesztávolsága 40-45 mm. 
Európa-szerte elterjedt faj, de É-Amerikában és Ausztráliában 
is előfordul. Hazánkban nem túl gyakori, főleg tölgyesekben él. 
Petéit kisebb csomókban helyezi el. Szárnyfelülete világoszöld. 

1. Csillogó fátyolka (Chrysopa formosa). Szárnyfesztávolsága 
28-30 mm. Európa középső és déli részein honos, de megtalálták 
Kisázsiában és Szibériában is. Hazánkban közönséges, egész nyá- 
ron repül. A szántóföldek fontos ragadozója. Színezete változatos. 


2. Alföldi fátyolka (Anisochrysa prasina). Szárnyfesztávolsága 
32-34 mm. Európa-szerte elterjedt faj, hazánk egész területén 
megtalálható, az Alföldön helyenként gyakori, a forró homok- 
buckákon, kertekben, parkokban. 


3. Közönséges fátyolka (Chrysoperla carnea). Szárnyfesztávolsága 
28-32 mm. Európában, Észak-Afrikában, Ázsiában és Észak- 
Amerikában elterjedt faj, hazánkban mindenütt közönséges. Élet 
módja, eltér a többi fátyolkafajétól. Imágóként telel át, télire gyak- 
ran épületekbe húzódik be. A téli napsütés előcsalogatja — sokszor 
a lakásokban telelő katicabogarakkal együtt —, előbúvik rejteké- 
ből, s röpködni kezd. Színe télire kifakul, tavasszal azután szárnyai 
visszazöldülnek, s egész nyáron át csak zöld egyedek találhatók, 
Ősszel, a lombok megszínesedésekor, barnára változik. A testén el- 
helyezkedő foltok alapján számos változatát írták le. 


A fátyolkák orsó alakú lárvái ragadozók, erős, kardszerű rágó 
szájszervükkel áldozatukat felszúrják, és testnedvüket kiszívják. 
Táplálékigényük nagy, egyik levéltetvet a másik után pusztítják 
el. Kifejlődve rejtekhelyet keresnek, ott sűrű szövésű gubót készí- 
tenek, s abban bábbá alakulnak. A frissen kikelt imágó puha szár- 
nyaival még nem tud repülni, szárnyának megkeményedése néhány 
óráig tart. A fátyolkalárvák - a katicabogár-lárvákkal együtt — 
a levéltetvek legfőbb pusztítói, régen , levéltetű-oroszlánoknak" 
is nevezték őket. Rendkívüli fontosságukat és Ahasznosságukat 
nem lehet eléggé hangsúlyozni? A fátyolkák petéi nagyon jellegze- 
tesek: hosszú nyélen ülő világoszöld, tojásdad peték. A petéket 
a nőstény egyesével vagy kisebb csoportokban rakja le. 

Barnafátyolkák családja (Hemerobiidae). Apró termetű, barnás, 
sárgás, néha feketés, a fátyolkáknál többnyire erőteljesebb alkatú 
rovarok. Nem közismertek. Összetett szemük nagy, rövid csápjuk 
a fejtetőn ered. Rágó szájszervük a puha rovarok megsebzésére 
és testnedvük kiszívására alkalmas. A szárnyak a testhez képest 
nagyok, erezetük sűrű. Szárnyfelületük sárgás vagy barnás, a leg- 
több faj elülső szárnyain finom rajzú, sötétebb mintázatot hord. 

A barnafátyolkák — a fátyolkákhoz hasonlóan — hasznos rova- 
rok : mind a lárvák, mind az imágók ragadozók, apró fitofág (nö- 
vényevő) rovarokra vadásznak. Az egész világon elterjedtek, je- 
lenleg mintegy 220 fajuk ismert. Hazánkban 35 fajuk honos. 


1. Közönséges barnafátyolka (Hemerobius humulinus). Szárny- 
fesztávolsága 15-17 mm. Eurázsiában és É-Amerikában elterjedt 
faj, hazánkban mindenütt közönséges, a mezőgazdasági területe- 
ken is megél. Európa-szerte az egyik leggyakoribb barnafátyolka- 
faj. A mesterséges fényforrások vonzzák. 


2. Pettyes barnafátyolka (Wesmaelius subncbulosus). Szárnyfesz- 
távolsága 19-21 mm. Európai faj, Magyarországon sokfelé meg- 
található, helyenként gyakori, a mezőgazdaságilag művelt terüle- 
teken is otthon van, így a kártevő rovarok pusztításával fontos 
szerepet tölt be. A nyári hónapokban rajzik, mesterséges fényfor- 
rásokra jól repül. Elülső szárnyai tarkák. 


3. Sarlósszárnyú barnafátyolka (Drepanepteryx phalaenoides). 
Európa legnagyobb barnafátyolkafaja: szárnyfesztávolsága 24—28 
mm. Európában honos, elsősorban az északibb, hűvösebb tájakon 
érzi jól magát. Hazánkban sokfelé, főleg erdős vidékeken, ligetek- 
ben fordul elő. Ritkán kerül szem elé, bár mesterséges fényforrá- 
sokhoz is odarepül. Valószínűleg imágó alakban telel. Szárnyának 
alakja sajátságos, a lepkéknek egy családjára, a sarlósszövőkre 
hasonlít, elülső szárnyának külső szegélye sarló alakú. 

1. Foltos barnafátyolka (Micromus variegatus). Szárnyfesztávol- 
sága 15-17 mm. Európa-szerte elterjedt faj, Magyarországon sok- 
felé megtalálható, helyenként gyakori. Főleg lágyszárú növénye- 
ken él. Nyár végén, ősszel rajzik, mesterséges fényforrásokra jól 
repül. Elülső szárnyain barnás foltokat visel, hátulsó szárnyai 
egyszínűek. 


2. V-foltos barnafátyolka (Micromus angulatus). Szárnyfesztávol- 
sága 15-18 mm. Eurázsiában és É-Amerikában honos faj, hazánk- 
ban az egyik leggyakoribb barnafátyolka. Főleg lágyszárúakon él. 


3. Fenyő-barnafátyolka (Hemerobius nitidulus). Kis termetű ro- 
var, szárnyfesztávolsága mindössze 12-14 mm. Európai elterjedé- 
sű faj. Fekete- és erdeifenyőn él, magyarországi elterjedése is ezek- 
hez a fenyőfélékhez kötött. 


4. Tarka barnafátyolka (Sympherobius elegans). Szárnyfesztávol- 
sága 11-13 mm. Európában elterjedt, valóban igen elegáns faj, 
amely hazánkban is sokfelé előfordul. Elülső szárnyain finom 
mintázat látható. 


A barnafátyolkák orsó alakú lárvái a fátyolkák lárváihoz ha- 
sonlítanak, de azoknál kevésbé szőrösek. Rágó szájszervük rövi- 
debb, de erős: a puha testű zsákmányállatok megsebzésére és test- 
nedvük kiszívására alkalmas. Többnyire árnyékos helyeken, tala- 
jon, moha között, kéregrepedésekben és kéreg alatt, valamint 
lágyszárú növényeken az árnyékos részeken tanyázik. Fő táplálé- 
kuk — a fátyolkákhoz hasonlóan - a levéltetvek , de más apró, puha 
testű rovarokat is fogyasztanak. A lárvákat legtöbbször a levéltetű- 
telepek közelében találhatjuk meg. 

A barnafátyolkák apró petéi szürkésbarnák vagy világos okker- 
színűek , melyeket egyesével raknak le. A petéknek nincs nyelük, a 
nőstény a petéket többnyire növényi szőrszálak végére ragasztja. 

XXVII. tábla 


1. Nyári barnafátyolka (Megalomus tortricoides). Szárnyfesztá- 
volsága 15-19 mm. Európában elterjedt faj, hazánkban elsősorban 
a hegyvidéken fordul elő. A nyári hónapokban (főleg júliusban 
és augusztusban) repül. 


2. Négyerű barnafátyolka (Wesmaelius guadrifasciatus). Szárny- 
fesztávolsága 19-22 mm. Közép- és Észak-Európában honos faj, 
hazánkban csak a nagyobb erdőségekben található. Szárnyai bar- 
nán tarkázottak. 


Szivacslegyek családja (Sisyridae). Apró vagy közepes termetű, 
sötét színű, törékeny rovarok. Rágó-szívó szájszervük van. Csáp- 
jaik az összetett szemek között erednek. Szárnyaik szélesek, min- 
tázatuk nincsen. 

Magyar nevük megtévesztő: a kétszárnyú legyekkel (Diptera) 
semmiféle rokonságban nem állnak. Az imágók ragadozók, apró, 
puha testű rovarokra vadásznak, megsebzik őket, és kiszívják 
testnedvüket. A lárvák vízben élnek, elsősorban lassú vízfolyások- 
ban; édesvízi szivacsokon, vízinövényeken, algákon mászkálnak 
és édesvízi szivacsokon élősködnek. A kifejlett lárva a vízből kimá- 
szik, s a víztükörhöz közel, a nedves talajban bábozódik. A kikelt 
szivacslegyek többnyire a vizek környékén röpködnek, de némely- 
kor messzebbre is eljutnak. 

A világon mintegy 20 fajuk ismert. Európában négy fajuk él, 
közülük kettő hazánkban is honos. 


3. Szivacslégy (Sisyra fuscata). Szárnyfesztávolsága 14-16 mm. 
Európa nagy részén elterjedt, hazánkban sok helyről előkerült. 
Sötétbarna vagy feketés színű, apró rovar, alkonyatkor és éjszaka 
aktív, a mesterséges fényforrásokra is repül. 

XXVIII. tábla 


CSÖRÖS ROVAROK (MECOPTERA) 


Nagyon változatos megjelenésű és nagyságú rovarok. Közös bé- 
lyegük a fejpajzs csőrszerű alakulása és rágó-szívó szájszervük. 
Mind a lárvák, mind az imágók ragadozók. Öt családba sorolják 
őket. Legismertebb hazai képviselőik a skorpiólegyek. 


Skorpiólegyek családja (Panorpidae). Közepes nagyságú, tarka 
szárnyú rovarok, gyakran kerülnek a szemünk elé. Magyar nevük 
félrevezető, sem a legyekkel, sem a skorpiókkal nincsenek rokon- 
ságban. Összetett szemük kicsi, pontszemcik is vannak, csápjuk 
hosszú. A jól fejlett lábak kapaszkodásra és járásra is alkalmasak. 
Az imágók jó étvágyú ragadozók, nemcsak az apró, hanem 
a nagyobb rovarokat is megtámadják. Ha nincs állati zsákmány, 
akkor a gyümölcsök és virágok nedvét szívogatják. Főleg nappal 
aktívak, de a közvetlen napfényt kerülik. Kedvelik az árnyékos 
helyeket, az esős, nedves idő fokozza mozgásukat. A megtermé- 
kenyített nőstény petéit a talajra rakja. A lárvák rövid időn belül 
kikelnek, s elkezdik ragadozó életüket. Fejlődésük egy évig tart, 
a lárvák telelnek át, amelyek a lepkék hernyóira emlékeztetnek. 
Világszerte elterjedtek, hazánkban 6 fajuk él. 


1. Német skorpiólégy (Panorpa germanica). Szárnyfesztávolsága 
27-30 mm. Egész Európában, így nálunk is országszerte elter- 
jedt és közönséges. 


2. Hegyi skorpiólégy (Panorpa alpina). Szárnyfesztávolsága 25-30 
mm. Észak-Európában elterjedt faj, Közép-Európában, így nálunk 
is csak a középhegység magasabb részein honos. Árnyékos, nyir- 
kos patakvölgyekben, erdei utak mentén található. 


3. Közönséges skorpiólégy (Panorpa communis). Szárnyfesztávol- 
sága 30 mm körül van. Európa-szerte, így hazánkban is gyakori. 
Erdei utak mentén, tisztásokon, nedves réteken nappal röpköd. 

XXIX. tábla 


A könyvünkben tárgyalt rovarok lárvái nem közismertek. Utolsó 
táblánkon négy jellegzetes lárvatípust mutatunk be. A négy közül 
kettő (szitakötő- és álkérészlárva) vízi ragadozó, a hangyalesők 
lárvája a talajban vagy a talajon él, a fátyolkák lárvája pedig több- 
nyire a lombkorona- és a cserjeszintben. E lárvák is ragadozók. 


1. Szitakötőlárva. A szitakötők részleges átalakulással fejlődnek, 

lárvájuk ún. szekunder (másodlagos) lárva. A másodlagos lárvákra 
jellemzően jellegzetes lárvakori szervei vannak, de sok tekintetben 
. az imágóhoz hasonló. A szitakötőknek nincs bábállapotuk. Kifej- 
lődése után a lárva szárazra mászik, s ott kikel belőle a kész rovar, 
melynek bőre még lágy, szárnyai és teste csak egy-két nap után 
keményednek meg. Színezete is csak néhány nap multán válik tel- 
jessé. 


2. Álkérészlárva. Az álkérészek is részleges átalakulással fejlődnek, 
lárvájuk szekunder lárva. A vízben kifejlődött lárva kimászik a 
szárazra, s olyan helyet keres magának, ahol jól megkapaszkod- 
hat. Lábainak ritmikus mozgatásával a lárvabőrt megfeszíti és fel- 
hasítja, így a lárva — bábállapot nélkül — alakul át imágóvá. 


3. Hangyalesőlárva. A hangyalesők teljes átalakulással fejlődnek, 
lárvájuk ún. tercier (harmadlagos) lárva, mely a kifejlett imágóho 

egyáltalán nem hasonlít. Jellegzetes lárvakori szervei vannak, 
melyek a kifejlett imágónak már nincsenek meg. A kifejlett lárva 
gubót sző, ebben bábbá vedlik. A bábban a lárvakori szervek fel- 
szívódnak, és a bábon belül kifejlődik az imágó. Ekkor a bábbőrt 
felhasítja, s a gubóból kimászik. Rövid szárnyának ereibe levegőt 
pumpál, s néhány óra - esetleg egy-két nap — után szárnyra kél. 


4. Fátyolkalárva. A fátyolkák fejlődésmenete a hangyalesőkéhez 
hasonló. Teljes átalakulással fejlődnek, lárvájuk tercier lárva. 
A kifejlett lárva gubót sző, ebben bábbá vedlik, s a bábból kikel 
a kifejlődött imágó. 

